Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 211/12)

Šī publikācija dod tiesības trīs mēnešu laikā no šīs publikācijas dienas pret grozījumu pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“SAINTE-MAURE DE TOURAINE”

ES Nr.: PDO-FR-0133-AM03 – 30.1.2019.

ACVN (X) AĢIN ( )

1. Pieteikuma iesniedzēja grupa un tās likumīgās intereses

Sainte-Maure de Touraine arodkomiteja

Sainte-Maure-de-Touraine dome

37800 Sainte-Maure-de-Touraine

FRANCE

Pasta adrese:

38 rue Augustin Fresnel, BP 50139 37171 Chambray-les-Tours CEDEX FRANCE

Tālr. +33 247483764

Fakss +33 247276649

E-pasts: aoc@cda37.fr

Grupa sastāv no ražotājiem un pārstrādātājiem, un tai ir likumīgas tiesības iesniegt pieteikumu.

2. Dalībvalsts vai Trešā Valsts

Francija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☒ Ģeogrāfiskais apgabals

☒ Izcelsmes apliecinājums

☒ Ražošanas metode

☒ Saikne

☒ Marķējums

☒ Cits (atsauces uz kontroles struktūrām, valsts prasības)

4. Grozījuma vai grozījumu veids

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Produkta apraksts

Specifikācijā teikumu

““Sainte-Maure de Touraine”, ko izgatavo no kazas pilnpiena, ir mīkstas, nekarsētas siera masas siers ar virspusējiem iepelējumiem.”

aizstāj ar šādu tekstu:

““Sainte-Maure de Touraine” izgatavo no svaiga kazas pilnpiena. Tas ir siers ar mīkstu masu, ko lielākoties iegūst piena koagulācijā, nedaudz pievienojot himozīnu. Sūkalām ļauj notecēt dabīgi. Uz siera ir virspusēji iepelējumi, un tā garoza ir apkaisīta ar pelniem.”

Tiek pievienota prasība, ka jāizmanto svaigpiens. Kazas svaigpienu siera ražošanas praksē ražotāji izmanto tāpēc, ka tas ļauj saglabāt pienam raksturīgās organoleptiskās īpašības, kā arī piena sākotnējo floru, un tādējādi stiprināt saikni ar ģeogrāfisko apgabalu.

Vārdu “nekarsēta”, ar ko apzīmē siera masu, svītro, jo tas nav piemērots apzīmējums šāda veida siera aprakstam.

Noteikta informācija no punkta par ražošanas metodi tiek pārcelta uz punktu par produkta aprakstu, jo tā ietilpst produkta aprakstā – sieru lielākoties ražo, koagulējot pienu un pievienojot nedaudz himozīna, un ļaujot sūkalām notecēt dabīgi.

Lai nodrošinātu produkta kontroles objektivitāti, tiek pievienota prasība, ka siera virsas pelējumam jābūt redzamam.

Specifikācijā tiek pievienota šāda daļa:

“Siera garša ir pienskāba, bez pārlieka sāļuma vai skābuma, ar žāvētu augļu aromātu un augu, piemēram, siena, notīm. Tā konsistence ir krēmveidīga, pat nedaudz mitra, un nogatavinot tā kļūst sausāka, dažkārt trauslāka.”

Lai sieru labāk raksturotu, tiek pievienots tā organoleptiskais apraksts.

Specifikācijā teikumu

“Masa ir baltā vai ziloņkaula krāsā, ar viendabīgu un smalku konsistenci un vismaz 45 % tauku saturu.”

aizstāj ar šādu:

“Pēc siera pārgriešanas griezuma vieta veidojas izteikta, siera masa ir baltā vai ziloņkaula krāsā, ar viendabīgu un smalku konsistenci, pēc produkta pilnīgas izžūšanas tauku saturs ir vismaz 45 g uz 100 g siera.”

Griezuma izskats (“izteikts”) pievienots, lai aprakstītu šo svarīgo produkta īpašību, ko nodrošina tieša formēšana veidnē.

Tauku satura izteiksme ir formulēta citādi (svars uz 100 gramiem siera pēc pilnīgas izžūšanas), nemainot pašu tauku saturu.

Specifikācijā teikumu

“Sieru veido iegarena konusveidīga stienīša formā ar vidējo svaru 250 grami.”

aizstāj ar šādu tekstu:

“Sieru veido konusveidīga stienīša formā. Kopējais sausnas svars nedrīkst būt mazāks par 100 g uz katru siera gabalu.”

Apzīmējums “iegarens”, kas raksturo siera formu, tiek svītrots, jo šķiet lieks, ņemot vērā to, ka sieram ir stienīša forma. Lai labāk raksturotu produktu, norāde par siera vidējo svaru (250 grami) pēc iznākšanas no nogatavināšanas telpas tiek aizstāta ar norādi par sausnas svaru katrā siera gabalā (vismaz 100 grami). Siera pienskābais raksturs (augstais mitruma līmenis pēc iznākšanas no nogatavināšanas telpas) un tā iegarenā forma (augsta virsmas un tilpuma attiecība) izraisa ātru siera izžūšanu pēc iznākšanas no nogatavināšanas telpas, tādējādi liekot tam zaudēt masu, un šie zudumi pirms pārdošanas patērētājam var būt samērā lieli.

Šis grozījums tiek izdarīts arī vienotā dokumenta 3.2. punktā.

Specifikācijā teikumu

“Siera virsu apkaisa ar pelniem, izmantojot kokogles pulveri.”

svītro no punkta par produkta aprakstu un pārceļ uz punktu par ražošanas metodi.

Specifikācijā teikumu

“Siera masas iekšpusē tiek gareniski ievietots graudaugu salmiņš.”

svītro no punkta par produkta aprakstu un pārceļ uz punktu par informāciju, kas apliecina produkta izcelsmi ģeogrāfiskajā apgabalā.

Vienotajā dokumentā teikumu

“Siers no kazas pilnpiena, siera masa ir mīksta, nekarsēta, ar virspusējiem iepelējumiem, sieram ir iegarena konusveidīga stienīša forma, un tas sver aptuveni 250 gramus.”

aizstāj 3.2. punktā ar šādu tekstu:

““Sainte-Maure de Touraine” ir siers, kas izgatavots tikai no svaiga kazas pilnpiena. Tas ir siers ar mīkstu masu, ko lielākoties iegūst piena koagulācijā, nedaudz pievienojot himozīnu un ļaujot sūkalām notecēt dabīgi. Ārējais izskats – uz siera ir redzams virspusējs iepelējums, un tā garoza ir apkaisīta ar pelniem. Siera garša ir pienskāba, bez pārlieka sāļuma vai skābuma, ar žāvētu augļu aromātu un augu, piemēram, siena, notīm. Tā konsistence ir krēmveidīga, pat nedaudz mitra, un nogatavinot tā kļūst sausāka, dažkārt trauslāka. Pēc siera pārgriešanas griezuma vieta veidojas izteikta, siera masa ir baltā vai ziloņkaula krāsā, ar viendabīgu un smalku konsistenci. Sieru veido konusveidīga stienīša formā. Kopējais sausnas svars nedrīkst būt mazāks par 100 g uz katru siera gabalu. Minimālais tauku saturs sausnā ir 45 procenti.”

Ģeogrāfiskais apgabals

Specifikācijas iedaļā par ģeogrāfiskā apgabala aprakstu šo apgabalu raksturo, iekļaujot pašvaldību sarakstu, un tas nodrošina lielāku apraksta precizitāti. Ģeogrāfiskā apgabala robežas netiek grozītas.

Šis grozījums tiek izdarīts arī vienotā dokumenta 4. punktā.

Pierādījumi par produkta izcelsmi ģeogrāfiskajā apgabalā

Specifikācijā tiek pievienoti šādi punkti:

“4.1. Operatoru identifikācija Katrs piena ražotājs, pienu pārstrādājošais lauksaimnieks vai piensaimnieks, piena savācējs, siera nogatavinātājs un jebkurš cits ražošanas ķēdē iesaistīts dalībnieks aizpilda identifikācijas deklarāciju. Identifikācijas deklarāciju iesniedz grupai ne vēlāk kā septiņas nedēļas pirms attiecīgās darbības sākuma, izmantojot standartizētu paraugu, ko apstiprinājis Francijas Valsts cilmes vietas nosaukumu institūta (INAO) direktors. 4.2. Paziņošanas pienākumi 4.2.1. Deklarācija par nodomu neveikt ražošanu un deklarācija par ražošanas atsākšanu Visi operatori iesniedz grupai iepriekšēju deklarāciju par nodomu neražot produktus ar nosaukumu “Sainte-Maure de Touraine”. Viņi iesniedz iepriekšēju deklarāciju par ražošanas atsākšanu. 4.2.2. Paziņošanas pienākumi, kas nodrošina informētību par produktiem un to uzraudzību, ja tie paredzēti laišanai tirdzniecībā ar cilmes vietas nosaukumu Ne vēlāk kā A+1. gada 20. februārī lauksaimnieki, nogatavinātāji un pārstrādātāji iesniedz grupai savu gada deklarāciju par “Sainte-Maure de Touraine” ražošanu iepriekšējā gadā. 4.3. Uzskaite 4.3.1. Izsekojamība Operatori nodrošina grupai un kontroles struktūrai piekļuvi reģistriem par siera ievešanu un izvešanu, kā arī piekļuvi visiem dokumentiem, kas vajadzīgi, lai pārbaudītu piena un siera izcelsmi, kvalitāti un ražošanas apstākļus. Pārstrādātāji nodrošina piekļuvi dokumentiem par: — savāktā piena apjomiem, kas paredzēti pārstrādei par “Sainte-Maure de Touraine”, un par šā piena izcelsmi, — piena apjomiem, kas katrā ražošanas dienā pārstrādāti sierā “Sainte-Maure de Touraine”, — siera apjomiem, kas katrā ražošanas dienā saražoti ar nosaukumu “Sainte-Maure de Touraine”. Nogatavinātāji nodrošina piekļuvi: dokumentam, kurā norādīts nogatavināto un iepakoto “Sainte-Maure de Touraine” siera gabalu skaits, kā arī ar pelniem apkaisītā siera daudzums un izcelsme. 4.3.2. Ražošanas apstākļu ievērošanas uzraudzība Operatori nodrošina kontroles struktūrām piekļuvi dokumentiem, kas nepieciešami ražošanas apstākļu pārbaudei. Katrs piena ražotājs nodrošina izsekojamību barībai, ko izbaro slaucamām kazām, gan attiecībā uz kazu barības apjomu, gan platībām, arī attiecībā uz kukurūzas skābbarību. Šī izsekojamība attiecas arī uz graudaugiem, eļļaugiem un proteīnaugiem, kas paredzēti slaucamo kazu barošanai. Attiecībā uz kazu barošanai paredzētajiem produktiem, kas iegūti nevis konkrētajā saimniecībā, bet visā ģeogrāfiskajā apgabalā, dokumentā (rēķinā, līgumā) norāda šīs barības veidu un daudzumu, kā arī izcelsmes zemesgabalu.”

Tiek pievienoti operatoru paziņošanas pienākumi. Šie grozījumi ir saistīti ar izmaiņām valsts administratīvajos un normatīvajos aktos. Konkrēti, tiek paredzēta operatoru identificēšana, lai tie saņemtu apstiprinājumu, ar kuru tiek atzīta to spēja izpildīt specifikācijas prasības, kā arī deklarācijas, kas vajadzīgas tādu produktu atpazīšanai, uzraudzībai un kontrolei, kurus paredzēts tirgot ar cilmes vietas nosaukumu.

Specifikācijā šādu teikumu (kas pārcelts no iedaļas par marķēšanu):

“Salmiņiem piestiprina identifikācijas zīmi.”

aizstāj ar šādu tekstu:

“4.4. Produktu marķējuma informācija Visus siera gabalus ar apzīmējumu “Sainte-Maure de Touraine” identificē šādi – katru “Sainte-Maure de Touraine” siera gabalu caurauž graudaugu salmiņš, kurā iegravēts vismaz cilmes vietas nosaukums un ražotnes identifikācijas kods. Šos salmiņus izdala visiem ražotājiem, kuri ir grupai iesnieguši identifikācijas deklarāciju, proporcionāli piena daudzumiem, kurus izmanto, lai ražotu sieru ar nosaukumu “Sainte-Maure de Touraine”. Visi ražotāji regulāri atjaunina viņiem nodoto salmiņu stāvokli. Atļaujas atsaukšanas gadījumā tos izņem no ražotāja.”

Graudaugu salmiņu apraksts tiek pārcelts no punkta par marķēšanu. Lai atvieglotu produkta izsekojamību, tiek pievienots apraksts par salmiņam piestiprināto identifikācijas zīmi, kas ir produkta identifikācijas elements. Turklāt, lai jebkuram apstiprinātam operatoram nodrošinātu iespēju iegūt šos salmiņus, tiek pievienoti to izplatīšanas un izņemšanas noteikumi. Grupa tos izdala operatoriem atbilstoši piena daudzumiem, kas tiek izmantoti “Sainte-Maure de Touraine” ražošanai, un tie tiek atdoti grupai atpakaļ, ja atļauja tiek atsaukta.

Vienotā dokumentā 3.2. punktā pievieno šādu teikumu:

“Katru “Sainte-Maure de Touraine” siera gabalu caurauž graudaugu salmiņš, kurā iegravēts vismaz cilmes vietas nosaukums un ražotnes identifikācijas kods.”

Specifikācijā tiek pievienota šāda daļa:

“Produkcijas kontrole “Sainte-Maure de Touraine” kontroles ietvaros tiek veikta analītiska un organoleptiska pārbaude ar mērķi pārliecināties par siera kvalitāti un tipiskumu.”

Produktu kontroles noteikumi tiek pievienoti, lai reglamentētu šo svarīgo kontroles aspektu.

Ieguves metode

Specifikācija, kas reģistrēta saskaņā ar Regulu (EK) Nr. 1107/96 un Regulu (EK) Nr. 828/2003, neparedz nekādas prasības piena ražošanai, tāpēc tās tiek definētas saskaņā ar ražotāju pašreizējo praksi.

Specifikācijā tiek pievienota šāda daļa:

“5.1. Ganāmpulks Slaucamās kazas pieder pie Alpu, Zānes un Puatvinas šķirnes vai šo šķirņu krustojumiem. Ganāmpulku pielāgošana sezonai ir atļauta. Aprēķinot slaucamo kazu skaitu ganāmpulkā, ņem vērā tās kazas, kas vismaz vienu reizi ir atnesušās.”

Tiek pievienots atļauto kazu šķirņu saraksts, jo tās jau izsenis ir pielāgojušās ģeogrāfiskajam apgabalam. Ganāmpulku pielāgošana sezonai ir atļauta, lai varētu izlīdzināt piena ražošanas periodu. Lai atvieglotu kontroli, tiek pievienots noteikums, ka slaucamo kazu skaitu ganāmpulkā aprēķina, ņemot vērā kazas, kuras vismaz vienu reizi ir atnesušās.

Specifikācijā tiek pievienota šāda daļa:

“5.2. Barošana 5.2.1. Kopējās barības devas izcelsme Vismaz 825 kg sausnas katras slaucamās kazas kopējā gada barības devā tiek iegūti ģeogrāfiskajā apgabalā.”

Katras slaucamās kazas barības kopējās gada devas izcelsme tiek pievienota, lai stiprinātu produkta saikni ar ģeogrāfisko apgabalu.

Specifikācijā tiek pievienota šāda daļa:

“5.2.2. Zālāju platības Zālāju platība aizņem vismaz 1 000 m2 lielu platību uz vienu slaucamo kazu. Šī platības atbilstība jāievēro pašā saimniecībā un/vai iepērkot barību. Vērā ņemtās zālāju platības sastāv no pagaidu vai ilggadīgām pļavām. Kukurūzas skābbarība netiek iekļauta. Ne vairāk kā 50 % šo zālāju platību aizņem tīra graudzāle.”

Lai kazām nodrošinātu daudzveidīgu augu barību, tiek pievienota minimālā zālāju platība (pašas saimniecības barība un/vai iepirktā barība). Šo platību veidojošo augu saraksts pievienots, lai vairotu rupjās lopbarības botānisko daudzveidību.

Specifikācijā tiek pievienota šāda daļa:

“5.2.3. Rupjās lopbarības veidi Rupjā lopbarība tiek iegūta tikai ģeogrāfiskajā apgabalā. Katrai slaucamai kazai gadā izbaro rupjo lopbarību, kuras sastāvā ir vismaz 550 kg sausnas. Atļautie rupjās lopbarības veidi ir šādi: — rupjā lopbarība, kas iegūta no graudzāles, pākšaugiem un dabiskām pļavām, — pļavu zāles maisījumi, — rupjā lopbarība no lecekšu graudzāles vai pākšaugiem, — un papildus arī graudaugu, pākšaugu, eļļaugu un proteīnaugu salmi un veseli augi. Tos izbaro svaigus, saraudzētus vai siena veidā. Raudzētas barības apjoms nepārsniedz 365 kg sausnas gadā uz vienu slaucamo kazu. Vienai slaucamai kazai tas nedrīkst pārsniegt 1 kg sausnas dienā. Raudzēto barību izbaro kopā ar sienu, rupjo zaļbarību vai ganīšanas laikā. Ir aizliegta tāda barošana, kuras pamatā ir tikai salmi, koncentrāti vai graudaugi.”

Lai nostiprinātu produkta saikni ar apgabalu, tiek pievienota prasība, ka rupjā lopbarība jāiegūst tikai ģeogrāfiskajā apgabalā. Lai nodrošinātu kazu gada barības devas daudzveidību, tiek pievienoti barošanas noteikumi.

Lai precizētu izbarojamās rupjās lopbarības veidus, tiek pievienots atļauto rupjās lopbarības veidu saraksts.

Specifikācijā tiek pievienota šāda daļa:

“5.2.4. Papildbarība Katrai slaucamai kazai gadā izbaro papildbarību, kuras sastāvā ir ne vairāk kā 550 kg sausnas. Jebkuri dzīvnieku izcelsmes produkti, izņemot svaigas sūkalas no saimniecības sierotavas, ir aizliegti. Papildbarības veidi ir tikai šādi: — nepārstrādātas izejvielas, kas sastāv no: — neapstrādātām, saplacinātām vai sasmalcinātām graudaugu sēklām, — neapstrādātām, saplacinātām, sasmalcinātām vai sapresētām eļļaugu sēklām, — barības maisījumi, kas sastāv no: — graudaugu pārstrādē iegūtām sēklām un produktiem, — sēklām un produktiem, kas iegūti, pārstrādājot pākšaugus, ieskaitot dehidrētu lucernu, — cukura ražošanas produktiem – biešu mīkstuma un šķidrās melases, — saulespuķu, linu, rapšu, sojas, ekstrudētas sojas un zemesriekstu miltiem; — augu taukiem, — barības piedevām – minerālvielām, mikroelementiem un vitamīniem, — šķidriem vai cietiem proteīniem – aminoskābju ražošanas produktiem vai rauga ražošanas blakusproduktiem, — piedevām.”

Atļauto papildbarības veidu saraksts tiek pievienots, lai raksturotu izbarošanai atļautos barības veidus.

Vienotā dokumenta 3.3. punktā tiek pievienoti šādi teikumi:

“Slaucamās kazas pieder pie Alpu, Zānes un Puatvinas šķirnes vai šo šķirņu krustojumiem. Vismaz 825 kg (proti 75 %) sausnas katras slaucamās kazas kopējā gada barības devā tiek iegūti ģeogrāfiskajā apgabalā. Vairāki barības veidi netiek iegūti ģeogrāfiskajā apgabalā, jo nav tur pieejami (piemēram, dehidrētā lucerna). Zālāju platība aizņem vismaz 1 000 m2 lielu platību uz vienu slaucamo kazu. Šī platības atbilstība jāievēro pašā saimniecībā un/vai iepērkot barību. Katrai slaucamai kazai gadā izbaro rupjo lopbarību, kuras sastāvā ir vismaz 550 kg sausnas. Rupjā lopbarība tiek iegūta tikai ģeogrāfiskajā apgabalā. To izbaro svaigā, raudzētā vai siena veidā. Raudzētas barības apjoms nepārsniedz 365 kg sausnas gadā uz vienu kazu. Vienai slaucamai kazai tas nedrīkst pārsniegt 1 kg sausnas dienā. Raudzēto barību izbaro kopā ar sienu, rupjo zaļbarību vai ganīšanas laikā. Atļautie lopbarības veidi ir norādīti sarakstā. Papildbarība nepārsniedz 50 % slaucamo kazu barības, t. i., ne vairāk kā 550 kg sausnas. Atļautie papildbarības veidi ir norādīti sarakstā.”

Lai nostiprinātu pašreizējo praksi, kas nodrošina “Sainte-Maure de Touraine” ražošanu, tiek papildināts to noteikumu apraksts, kas attiecas uz siera ražošanas tehnisko procesu.

Specifikācijā tiek pievienota šāda daļa:

“5.2.5. Izmantotais piens “Sainte-Maure de Touraine” izgatavošanai izmantotais piens ir svaigs kazas pilnpiens, kas izslaukts ne vairāk kā 48 stundas pirms piena savākšanas. Piena koncentrēšana, daļēji izvadot ūdens daļu pirms koagulācijas, ir aizliegta. Piena izmantošana sākas ar piena izturēšanas posmu, kurā tiek vai netiek pievienotas sierotavas sūkalas vai pienskābie fermenti. Šī izturēšana notiek vismaz 10 °C temperatūrā un ne ilgāk kā 24 stundas. Nogatavināšanas vai virsmas flora sastāv no: — dabiskās floras, kas atrodama svaigpienā, — floras, kas izveidojusies sierotavas sūkalās, — tirdzniecībā pieejamās floras, kas pieder pie pelējumu un/vai raugu saimes. Jebkāda skābinošu vai aromatizējošu vielu pievienošana ir aizliegta.”

Noteikums, ka izmantotais piens ir svaigpiens (saskaņā ar iedaļu par produkta aprakstu) un ir izslaukts ne vēlāk kā 48 stundas pirms savākšanas, tiek pievienots, lai saglabātu izejvielu kvalitāti un ierobežotu tādu psihrotrofo mikroorganismu attīstību, kas paši ierobežo dabiskās pienskābās floras attīstību. Tiek piebilsts, ka, lai nodrošinātu izmantotā piena īpašības, ir aizliegta piena koncentrēšana, pirms koagulācijas daļēji izvadot no tā ūdens daļu.

Turklāt tiek pievienots noteikums, ka pienu pirms sarecināšanas iztur, lai uzlabotu tā piemērotību pārstrādei sierā un veicinātu aromātiskā potenciāla izpaušanos.

Visbeidzot, lai reglamentētu praksi un nodrošinātu atbilstību produkta aprakstam, tiek pievienots nogatavināšanas vai virsmas floras sastāvs, un jebkuras skābinošas vai aromatizējošas vielas tiek aizliegtas, lai neietekmētu produkta organoleptiskās īpašības.

Specifikācijā tiek pievienota šāda daļa:

“5.2.6. Izgatavošana Pienskābu recekli iegūst, izmantojot mezofilu floru. — Ieraudzēšana Ir atļauts pievienot tikai nelielu himozīna daudzumu. Veicot ieraudzēšanu, maksimālā deva ir 5 ml uz 100 litriem piena, iegūstot fermentācijas šķīdumu ar 520 miligramiem himozīna uz litru. — Raudzēšana Tā ilgst ne vairāk kā 48 stundas un vismaz 18 stundas. Tās laikā netiek pārsniegta 25 °C temperatūra.”

Tiek piebilsts, ka, lai nodrošinātu produkta īpašības, recekli iegūst, izmantojot mezofilu floru. Turklāt, lai apstiprinātu recekļa pienskābo raksturu, parametri, kas attiecas uz ieraudzēšanas un raudzēšanas posmiem, tiek pārveidoti atbilstoši operatoru praksei.

Specifikācijā šādus teikumus:

“Svaigam receklim, kas nav iepriekš notecināts, ar kausiņu vai ar recekļa sadalītājiem piešķir formu noteikta izmēra caurumotā veidnē. Ir aizliegta piena vai iegūtā recekļa atlikta izmantošana.”

aizstāj ar šādiem:

“Recekļa sagriešana ir atļauta, taču jebkāda iepriekšējas notecināšanas tehnika ir aizliegta. Pirms ievietošanas veidnē ir atļauts noliet virspusē sakrājušās sūkalas. Recekļa sasaldēšana ir aizliegta, tāpat kā ir aizliegts jebkādā veidā uzglabāt sieru modificētā atmosfērā. — Formēšana veidnē un notecināšana Formēšanu veic atsevišķā veidnē ar kausiņu vai daudznodalījumu veidnē ar sadalītāju. Veidņu piepildīšanu veic manuāli, vairākās kārtās. Notecināšana notiek dabīgi, nepresējot recekli, vismaz 18 stundas no formēšanas sākuma. Caurumoto konusveidīgo veidņu vispārējie iekšējie izmēri: — apakšējais diametrs – 48 mm, — augšējais diametrs – 65 mm, — augstums – 260 mm.”

Atbilstoši operatoru praksei tiek pievienots noteikums, ka recekļa sagriešana un virspusē sakrājušos sūkalu noliešana pirms formēšanas ir atļauta. Iepriekšējas notecināšanas tehnikas aizliegums, kā arī recekļa atliktas izmantošanas aizliegums tiek izteikts skaidrākā redakcijā, nekā tas ir spēkā esošajā specifikācijā. Lai atbalstītu tradicionālo ražošanas metodi, tiek pievienots aizliegums jebkādā veidā uzglabāt sieru modificētā atmosfērā. Tiek pievienota informācija par formēšanas posmu atbilstoši pašreizējai praksei: formēšana notiek vairākās kārtās, atsevišķā veidnē vai daudznodalījumu veidnē ar sadalītāju.

Tiek pievienota prasība veikt notecināšanu, nepresējot recekli, lai labāk aprakstītu šo posmu, kurā notecināšanai jābūt dabīgai. Lai labāk raksturotu notecināšanas procesu, tiek noteikts tās minimālais ilgums.

Visbeidzot, tiek papildināta norāde par veidnes (konusveidīgo) formu, kas iekļauta iedaļā par produkta aprakstu, kurā veidnes izmēri bija norādīti neprecīzi.

Specifikācijā šādus teikumus:

“Siera gabalu nedaudz apkaisa ar sāli. Tad to apkaisa ar pelniem, izmantojot kokogles pulveri. Masas iekšpusē gareniski ievieto graudaugu salmiņu.”

aizstāj ar šādiem:

— “Izņemšana no veidnes un sālīšana Siera gabalu apkaisa ar sāli un pelniem no visām pusēm.

— Salmiņa ievietošana Graudaugu salmiņu ar gravējumu ievieto, izņemot sieru no veidnes vai pašā veidnē. To gareniski iespiež siera masas stienītī.”

Sālīšanas un apkaisīšanas posmu elementi ir iekļauti, lai skaidrāk aprakstītu šos posmus. Turklāt, no vienas puses, tiek svītrota prasība izmantot kokogles pulveri, jo termins “kokogles” vairs nav atbilstošs (tiek izmantota medicīniskā ogle), un, no otras puses, mūsdienās tiek ražots pelnu sāls, kuru izgatavo, samaisot sāli ar medicīnisko ogli. Termins “nedaudz” tiek svītrots tā neprecizitātes dēļ. Visbeidzot, lai raksturotu operatoru pašreizējo praksi, tiek pievienots posms, kurā sierā iespiež salmiņus.

Specifikācijā šādu teikumu:

“Siera nogatavināšanu veic ražošanas apgabalā vismaz desmit dienas, skaitot no siera sarecināšanas dienas, 10–15 °C temperatūrā, ar mitruma līmeni 90 %.”

aizstāj ar šādiem:

“Nogatavināšana un tirdzniecība No nogatavināšanas sākuma līdz beigām gaisa temperatūra nogatavināšanas vietā var svārstīties no 16 līdz 6 °C. Gaisa mitrums nogatavināšanas vietā pārsniedz 75 %. Sieru var izņemt no nogatavināšanas vietas tikai pēc vismaz desmit dienām, skaitot no sarecināšanas dienas, un tikai tad, ja visu tā virsmu klāj labi izveidojusies garoza, ar pelējuma ziedu, kas redzams ar neapbruņotu aci. Svaigu sieru un sieru nogatavināšanas laikā ir aizliegts uzglabāt modificētā atmosfērā.”

Pienākums veikt nogatavināšanu ģeogrāfiskajā apgabalā tiek pārcelts uz iedaļu par ģeogrāfisko apgabalu. Lai ņemtu vērā operatoru prakses pielāgošanu produktam, tiek mainīts atļautais nogatavināšanas temperatūras diapazons (uz 6–16 °C, nevis vairs 10–15 °C), kā arī minimālais mitruma līmenis (augstāks par 75 %, nevis vairs augstāks par 90 %). Turklāt tiek pievienota prasība, ka, izvedot no nogatavināšanas vietas, siera virspusē jābūt labi attīstītai garozai, ar pelējuma ziedu, kas redzams ar neapbruņotu aci, atbilstoši iedaļai par produkta aprakstu.

Visbeidzot, tiek piebilsts, ka siera organoleptisko īpašību saglabāšanas nolūkā svaiga siera un nogatavināšanas procesā esoša siera uzglabāšana modificētā atmosfērā ir aizliegta.

Saikne

Specifikācijas iedaļa par saikni ar ģeogrāfisko apgabalu tiek pārrakstīta pilnībā, lai skaidrāk parādītu saikni starp sieru “Sainte-Maure de Touraine” un tā ģeogrāfisko apgabalu, saikni būtiski nemainot. Šāds izklāsts īpaši izceļ gan piena ražošanas apstākļus, kuri ļauj izmantot siera ražošanai piemērotu svaigpienu pārstrādei par sieru, kam ir nepieciešama īpaša tehnoloģiskā kompetence, gan nogatavināšanas apstākļus. Punktā “Ģeogrāfiskā apgabala specifika” ir iekļauts ģeogrāfiskā apgabala dabas apstākļu apraksts, kā arī raksturoti cilvēkfaktori, sniedzot īsu ieskatu vēsturē un uzsverot īpašo tehnoloģisko kompetenci. Punkts “Produkta specifika” vērš uzmanību uz dažiem produkta aprakstā iekļautiem elementiem. Visbeidzot, punktā “Cēloņsakarība” ir izskaidrota mijiedarbība, kādā produkts ir ar dabas apstākļiem un cilvēkfaktoriem.

Šis grozījums tiek izdarīts arī vienotā dokumenta 5. punktā.

Īpaši noteikumi marķēšanai

Specifikācijā šādu punktu:

“Siers ar cilmes vietas nosaukumu “Sainte-Maure de Touraine” jātirgo ar individuālu marķējumu, kurā, papildus normatīvajām norādēm, ar ko jāmarķē visi sieri, jāiekļauj cilmes vietas nosaukums, kam pievienota norāde “cilmes vietas nosaukums”, un tas viss jānorāda ar rakstzīmēm, kuru lielums ir vismaz divreiz lielāks nekā lielākajām rakstzīmēm, kuras iekļautas marķējumā. Obligāti jāiekļauj saīsinājums “INAO”. Ar minētajām norādēm marķē arī kastes un citu šā siera iepakojumu. Norāde “ražots lauku saimniecībā” vai “lauku saimniecības siers”, vai jebkura cita norāde, kas apliecina siera izcelsmi lauku saimniecībā, ir paredzēta ražotājiem, kuri pārstrādā savā saimniecībā saražotu pienu un ievēro nosacījumus, kas paredzēti iekšējos noteikumos. Ar šādu norādi var marķēt arī lauku saimniecībā saražotu sieru, ko savāc un nogatavina nogatavinātājs.”

aizstāj ar šādu:

“Papildus obligātajām norādēm, ko paredz noteikumi par pārtikas produktu marķēšanu un noformēšanu, sierus ar cilmes vietas nosaukumu “Sainte-Maure de Touraine” tirgo ar individuālu marķējumu, kurā vienā un tajā pašā redzamības laukā ir iekļauts cilmes vietas nosaukums “Sainte-Maure de Touraine” un Eiropas Savienības simbols ACVN. Neatkarīgi no tiesību aktos paredzētajām norādēm, kas piemērojamas visiem sieriem, jebkura cita apzīmējuma vai norādes, kas ir saistīta ar attiecīgo cilmes vietas nosaukumu, izmantošana marķējumā, reklāmā, rēķinos vai tirdzniecības dokumentos ir aizliegta, izņemot īpašas preču vai ražotāja zīmes.”

Iedaļa par marķēšanu tiek atjaunināta, no vienas puses, lai ņemtu vērā izmaiņas valsts un Eiropas noteikumos, un, no otras puses, lai precizētu norādes vai apzīmējumus, ko var pievienot marķējumam. Kvalificējošos apzīmējumus “ražots lauku saimniecībā” vai “lauku saimniecības siers” var izmantot spēkā esošo tiesību aktu ietvaros.

Specifikācijā teikumu

“Salmiņiem piestiprina identifikācijas zīmi.”

svītro no punkta par marķēšanu un pārceļ uz punktu par informāciju, kas apliecina produkta izcelsmi ģeogrāfiskajā apgabalā.

Vienotajā dokumentā

teksta daļu

“Pienākums izmantot logotipu ar saīsinājumu INAO, norādes par kontrolētu cilmes vietas nosaukumu un cilmes vietas nosaukumu.”

aizstāj 3.6. punktā ar šādu tekstu:

“Papildus obligātajām norādēm, ko paredz noteikumi par pārtikas produktu marķēšanu un noformēšanu, sierus ar cilmes vietas nosaukumu “Sainte-Maure de Touraine” tirgo ar individuālu marķējumu, kurā vienā un tajā pašā redzamības laukā ir iekļauts cilmes vietas nosaukums “Sainte-Maure de Touraine” un Eiropas Savienības simbols ACVN. Neatkarīgi no tiesību aktos paredzētajām norādēm, kas piemērojamas visiem sieriem, jebkura cita apzīmējuma vai norādes, kas ir saistīta ar attiecīgo cilmes vietas nosaukumu, izmantošana marķējumā, reklāmā, rēķinos vai tirdzniecības dokumentos ir aizliegta, izņemot īpašas preču vai ražotāja zīmes.”

Citi grozījumi

Specifikācijā tiek atjaunināta dalībvalsts kompetentā dienesta adrese.

Specifikācijas iedaļā ar atsaucēm uz kontroles struktūrām tiek atjaunināti oficiālo struktūru nosaukumi un kontaktinformācija. Šajā iedaļā tiek norādīta Francijas kompetento kontroles iestāžu – Valsts izcelsmes un kvalitātes institūta (INAO) un Konkurences, patēriņa un krāpšanas apkarošanas ģenerāldirekcijas (DGCCRF) – kontaktinformācija. Tiek piebilsts, ka sertifikācijas iestādes nosaukums un kontaktinformācija ir pieejama INAO tīmekļa vietnē un Eiropas Komisijas datubāzē.

Specifikācijas iedaļā par valsts prasībām tiek pievienota tabula ar galvenajiem pārbaudāmajiem elementiem un izvērtēšanas metodēm.

VIENOTS DOKUMENTS

“SAINTE-MAURE DE TOURAINE”

ES Nr.: PDO-FR-0133-AM03 – 30.1.2019.

ACVN (X) AĢIN ( )

1. Nosaukums vai nosaukumi

“Sainte-Maure de Touraine”

2. Dalībvalsts vai Trešā Valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

“Sainte-Maure de Touraine” ir siers, kas izgatavots tikai no svaiga kazas pilnpiena. Tas ir siers ar mīkstu masu, ko lielākoties iegūst piena koagulācijā, nedaudz pievienojot himozīnu. Sūkalām ļauj notecēt dabīgi.

Ārējais izskats – uz siera ir redzams virspusējs iepelējums, un tā garoza ir apkaisīta ar pelniem.

Siera garša ir pienskāba, bez pārlieka sāļuma vai skābuma, ar žāvētu augļu aromātu un augu, piemēram, siena, notīm. Tā konsistence ir krēmveidīga, pat nedaudz mitra, un nogatavinot tā kļūst sausāka, dažkārt trauslāka.

Pēc siera pārgriešanas griezuma vieta veidojas izteikta, siera masa ir baltā vai ziloņkaula krāsā.

Sieru veido konusveidīga stienīša formā. Kopējais sausnas svars nedrīkst būt mazāks par 100 g uz katru siera gabalu.

Tauku saturs sausnā ir 45 procenti.

Katru “Sainte-Maure de Touraine” siera gabalu caurauž graudaugu salmiņš, kurā iegravēts vismaz cilmes vietas nosaukums un ražotnes identifikācijas kods.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Slaucamās kazas pieder pie Alpu, Zānes un Puatvinas šķirnes vai šo šķirņu krustojumiem.

Vismaz 825 kg (proti 75 %) sausnas katras slaucamās kazas kopējā gada barības devā tiek iegūti ģeogrāfiskajā apgabalā. Vairāki barības veidi netiek iegūti ģeogrāfiskajā apgabalā, jo nav tur pieejami (piemēram, dehidrētā lucerna).

Zālāju platība aizņem vismaz 1 000 m2 lielu platību uz vienu slaucamo kazu. Šī platības atbilstība jāievēro pašā saimniecībā un/vai iepērkot barību.

Katrai slaucamai kazai gadā izbaro rupjo lopbarību, kuras sastāvā ir vismaz 550 kg sausnas. Rupjā lopbarība tiek iegūta tikai ģeogrāfiskajā apgabalā. To izbaro svaigā, raudzētā vai siena veidā. Raudzētas barības apjoms nepārsniedz 365 kg sausnas gadā uz vienu kazu. Vienai slaucamai kazai tas nedrīkst pārsniegt 1 kg sausnas dienā. Raudzēto barību izbaro kopā ar sienu, rupjo zaļbarību vai ganīšanas laikā.

Atļautie lopbarības veidi ir norādīti sarakstā.

Papildbarība nepārsniedz 50 % slaucamo kazu barības, t. i., ne vairāk kā 550 kg sausnas.

Atļautie papildbarības veidi ir norādīti sarakstā.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Piena ieguve, siera ražošana un nogatavināšana jāveic ģeogrāfiskajā apgabalā, kas noteikts 4. punktā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Papildus obligātajām norādēm, ko paredz noteikumi par pārtikas produktu marķēšanu un noformēšanu, sierus ar cilmes vietas nosaukumu “Sainte-Maure de Touraine” tirgo ar individuālu marķējumu, kurā vienā un tajā pašā redzamības laukā ir iekļauts cilmes vietas nosaukums “Sainte-Maure de Touraine” un Eiropas Savienības simbols ACVN.

Neatkarīgi no tiesību aktos paredzētajām norādēm, kas piemērojamas visiem sieriem, jebkura cita apzīmējuma vai norādes, kas ir saistīta ar attiecīgo cilmes vietas nosaukumu, izmantošana marķējumā, reklāmā, rēķinos vai tirdzniecības dokumentos ir aizliegta, izņemot īpašas preču vai ražotāja zīmes.

4. Ģeogrāfiskā apgabala īsa definīcija

Piena ieguve un siera ražošana un nogatavināšana notiek ģeogrāfiskajā apgabalā, kas sastāv no šādām Endras (Indre) (36), Endras un Luāras (Indre-et-Loire) (37), Luāras un Šēras (Loir-et-Cher) (41) un Vjennas (Vienne) (86) departamentu pašvaldību teritorijām:

Endras departamentā (36) – Argy, Arpheuilles, Azay-le-Ferron, Buzançais, La Chapelle Orthemale, Châtillon-sur-Indre, Chezelles, Cléré-du-Bois, Clion, Écueillé, Faverolles, Fléré-la-Rivière, Fontgombault, Fontguenand, Frédille, Gehée, Heugnes, Jeu-Maloches, Langé, Lingé, Luçay-le-Mâle, Lurais, Lureuil, Lye, Martizay, Méobecq, Mérigny, Mézières-en-Brenne, Murs, Néons-sur-Creuse, Neuillay-les-Bois, Obterre, Palluau-sur-Indre, Paulnay, Pellevoisin, Préaux, Preuilly-la-Ville, Saint-Cyran-du-Jambot, Saint-Genou, Saint-Lactencin, Saint-Médard, Saint-Michel-en-Brenne, Sainte-Gemme, Saulnay, Sauzelles, Selles-sur-Nahon, Sougé, Tournon-Saint-Martin, Le Tranger, Valençay, Vendoeuvres, La Vernelle, Veuil, Vicq-sur-Nahon, Villedieu-sur-Indre, Villegouin, Villentrois un Villiers;

visa Endras un Luāras departamenta (37) teritorijā;

Luāras un Šēras departamentā (41) – Ambly, Angé, Artins, Authon, Averdon, Champigny-en-Beauce, La Chapelle-Vendômoise, Châteauvieux, Châtillon-sur-Cher, Chaumont-sur-Loire, Chémery, Chissay-en-Touraine, Choussy, Couddes, Couffy, Couture-sur-Loir, Crucheray, Les Essarts, Faverolles-sur-Cher, Françay, Gombergean, Les Hayes, Herbault, Houssay, Huisseau-en-Beauce, Lancè, Lancôme, Landes-le-Gaulois, Lavardin, Mareuil-sur-Cher, Méhers, Mesland, Meusnes, Monteaux, Monthou-sur-Cher, Montoire-sur-le-Loir, Montrichard Val de Cher, Montrouveau, Nourray, Noyers-sur-Cher, Pontlevoy, Pouillé, Prunay-Cassereau, Rilly-sur-Loire, Les Roches-l’Évêque, Saint-Aignan, Saint-Amand-Longpré, Saint-Arnoult, Saint-Cyr-duGault, Saint-Etienne-des-Guérets, Saint-Georges-sur-Cher, Saint-Gourgon, Saint-Julien-de-Chédon, Saint-Martin-des-Bois, Saint-Rimay, Saint-Romain-sur-Cher, Santenay, Sasnières, Seigy, Ternay, Thenay, Thésée, Tréhet, Troo, Valencisse, Vallières-les-Grandes, Valloire-sur-Loire, Veuzin-sur-Loire, Villavard, Villechauve, Villedieu-le-Château, Villefrancoeur un Villeporcher;

Vjennas departamentā (86) – Antran, Basses, Berthegon, Beuxes, Bournand, Buxeuil, Ceaux-en-Loudun, Chenevelles, Coussay-les-Bois, Dangé-Saint-Romain, Ingrandes, Leigné-les-Bois, Leigné-sur-Usseau, Lésigny, Leugny, Loudun, Mairé, Messemé, Mondion, Nueil-sous-Faye, Les Ormes, Oyré, Pleumartin, Port-de-Piles, Pouant, Prinçay, La Roche-Posay, Roiffé, Saint-Christophe, Saint-Gervais-les-Trois-Clochers, Saint-Rémy-sur-Creuse, Sammarçolles, Sérigny, Usseau, Vaux-sur-Vienne, Vellèches, Vézières un Vicq-sur-Gartempe.

5. Saikne ar ģeogrāfisko apgabalu

“Sainte-Maure de Touraine” ir kazas piena siers, kura galvenās īpatnības ir iegarena stienīša forma, ko caurauž graudaugu salmiņš, žāvētu augļu aromāts un augu, piemēram, siena, notis, kā arī krēmveidīga konsistence, kas, laikam ritot, kļūst drupana. Šīs īpašības sieram nodrošina kazkopības zinātība, jo kazas tiek barotas tikai ar ģeogrāfiskajā apgabalā saražotu rupjo lopbarību, kā arī ražošanas zinātība (pienskābais receklis, lēna notecināšana, siera apkaisīšana ar pelniem un sāli pēc izņemšanas no veidnes) un nogatavināšanas zinātība, kas ļauj izveidot raksturīgo nogatavināšanas floru.

“Sainte-Maure de Touraine” ģeogrāfiskais apgabals atrodas Parīzes baseina dienvidrietumos un ietver seno vēsturisko Turēnas (Touraine) provinci. Luāra, kas šķērso šo apgabalu no austrumiem uz rietumiem, un tās pietekas būtiski ietekmē mazo reģionu ainavu.

Atklātās plakankalnes, kur lielākoties sastopamas graudaugu kultūras, mijas ar kokiem apaugušām ielejām, kurās lauksaimniecība ir specializējusies tādās nozarēs kā vīnkopība, augļkopība, lopkopība un dārzkopība. Šajās plakankalnēs ir izplatītas arī māla un māla-kaļķakmens augsnes.

Okeāna ietekmē klimats, kam raksturīgas maigas ziemas un vasaras, ļauj audzēt dažādus dzīvnieku barošanai vajadzīgus lopbarības augus un graudaugus. Šī okeāna ietekme, kas tikai nedaudz mazinās austrumu virzienā gar Luāras asi, visā apgabalā nodrošina salīdzinoši vienveidīgu klimatu.

Līdz 20. gadsimta vidum šeit nebija kazu ganāmpulku. Nabadzīgākajās lauku mājsaimniecībās turēja ne vairāk kā 1–3 kazas. Ar kazu kopšanu nodarbojās vecmāmiņas (vai jaunākās meitas, kuras pārņēma vecmāmiņu zinātību), un viņas rūpējās par dzīvniekiem, baroja un slauca tos, kā arī sēja sieru. Uzreiz pēc izslaukšanas svaigais pilnpiens tika pārstrādāts. “Sainte-Maure de Touraine” veidnes ietilpība atbilst piena apjomam, ko dienas laikā saražo viena kaza, proti, aptuveni 2,5 litriem piena uz vienu siera rituli. Tolaik sierotavu nebija, šis darbs tika veikts virtuvē un sieru lika žāvēties pie skursteņa. Iegarenā stienīša forma padarīja sieru trauslu un grūti apstrādājamu, tāpēc tika gareniski ievietoti graudaugu salmiņi, kas ļāva sieru vieglāk apstrādāt.

Mūsdienīgas ražošanas metodes sakņojas šajā vēsturē. Sieru iegūst svaiga pilnpiena pienskābā koagulācijā, pievienojot nelielu daudzumu himozīna ierauga. Recekli formē konusveidīgās veidnēs.

“Sainte-Maure de Touraine” izgatavo no svaiga kazas pilnpiena, kas ir nedaudz ieraudzēts, lai iegūtu pienskābu recekli. Siera īpatnības ir:

— raksturīga konusveidīga forma,

— smalka, maiga un viendabīga masa baltā vai ziloņkaula krāsā,

— krēmveidīga konsistence, kas, laikam ritot, kļūst sausāka un drupanāka,

— desmit dienu nogatavināšanās periodā labi attīstīta garoza, kuras virspusē ar neapbruņotu aci redzams pelējuma zieds,

— graudaugu salmiņš, kas gareniski iespiests sierā,

— pienskāba garša ar žāvētu augļu aromātiem un augu notīm.

Šis kazas piena siers ir radies Turēnas nabadzīgākajās augsnēs.

Ģeogrāfiskā apgabala māla un māla-kaļķakmens augsnes, kas ir piemērotas rupjās lopbarības un graudaugu audzēšanai, ir veicinājušas lauksaimniecības visnabadzīgāko nozaru attīstību, pateicoties tam, ka tika ierīkotas kazaudzētavas, kas sākumā bija nelielas, un tajās iegūtais piens tika izmantots siera ražošanai, sākotnēji tikai ģimenes vajadzībām.

“Sainte-Maure de Touraine” īpatnējo formu noteica veidne, kuru kādreiz izgatavoja no klūgu pinuma. Šīs veidnes ietilpība atbilst vienas kazas izslaukumam dienas laikā. Iegarenā stienīša forma un dažkārt trauslā masas konsistence padarīja sieru drupanu un grūti apstrādājamu, tāpēc graudaugu salmiņa gareniskajai ievietošanai sākotnēji bija praktiska nozīme, jo tā atviegloja rīcību ar šo sieru, bet vēlāk tā kļuva par identifikācijas zīmi patērētājiem.

Iegarenas veidnes izmantošana un pienskābā ražošana, apvienojumā ar lēno notecināšanu, pielāgojoties lauku saimniecības darba ritmam, kā arī siera apkaisīšana ar pelniem un sāli pēc izņemšanas no veidnes, nodrošina siera konsistenci un masas smalkumu, kā arī tādu virsmas un tilpuma attiecību, kas nogatavināšanas laikā ļauj izveidoties “Sainte-Maure de Touraine” raksturīgajai nogatavināšanas florai, kura piešķir sieram raksturīgās garšas un aromātiskās īpašības.

Atsauce uz specifikācijas publikāciju

(šīs regulas 6. panta 1. punkta otrā daļa)

https://info.agriculture.gouv.fr/gedei/site/bo-agri/document_administratif-90fe0542-fca1-4d57-af8c-1d9c5d0b6ed4

(1) OV L 343, 14.12.2012., 1. lpp.